Što je devedesetih govorio Denis Latin, a što Vladimir Šeks? Kako je Borislav Škegro doživljavao deficit, a Velimir Bujanec ljudska prava? Kako je Andrija Hebrang izliječio Tuđmana od raka i što je doktor Jure Radić rekao o privatizaciji i pretvorbi? Odgovore na navedena pitanja, i još mnogo toga, naći ćete na ovom mjestu, gdje se prisjećamo mudrosti najboljih hrvatskih sinova i kćeri iz devedesetih godina. Navedene misli dvadesetog stoljeća objavio je Feral Tribune u neponovljivoj rubrici Greatest shits.

"FERALOV" KVISKO nominacija za pitanje polumjeseca "Mislite li da bi Muslimani, koji su napučili Hrvatsku, mogli istjerati Hrvate iz Hrvatske?"



DENIS LATIN, pitanje dopisnici HTV-a iz Bugojna Vesni Korić, "Slikom na sliku", (1993.)

FERALOVA REKLA-KAZALA za napore u suzbijanju kuloarskih glasina

"O NDH se govorilo i pisalo da je bila fašistička, da su postojali rasni zakoni, logori, da su proganjani Srbi i Židovi."



Vuk Đuričić, u pitanju iz intervjua s Vinkom Nikolićem.

FERALOVA ZLATNA SVIJEST za beskompromisnu borbu protiv anacionalnih zadovoljstava

"Svaki bi razuman čovjek želio da u 24 sata više sati funkcionira kao otac, brat, sin, muž, ljubavnik, stručnjak, hobist, športaš, potrošač materijalnih i duhovnih dobara, negoli da bude prisiljen da u njegovoj svijesti činjenica da je Hrvat bude na prvome mjestu. Ali situacija u kojoj se hrvatski narod i hrvatska nacija nalaze, to ne dopušta. Kada bismo preskočili sadašnje stanje i neorganski, neprirodno, preko noći prešli na položaj u kakvu su Portugalci ili Šveđani, onda bismo se našli u krajnje opasnoj situaciji da uopće prestanemo biti Hrvati."



Akademik Dalibor Brozović u "Slobodnoj Dalmaciji"



FERALOVE ZLATNE ŠKARE na nekonvencionalnu borbu protiv cenzure

"Cenzura?! Hrvatska televizija na tri kanala dnevno emitira 38 sati programa. Tko to može cenzurirati? Tko to može, uopće, gledati???"



Antun Vrdoljak, generalni direktor HTV, u TV emisiji "TV parlament"

FERALOVO "STRAH VAS BILO!"

"Feral stvara strah sadističkim tekstovima, fotomontažama napadajući do te mjere da neki od opozicionih lidera pristaju na razgovor kako ne bi bili blaćeni."



Đurđica Ivanišević u Vjesniku

FERALOV PRIJAM U VIJEĆE BANANA-REPUBLIKA I POKRAJINA

"Dio Europljana, koji odlučuju o prijamu Hrvatske, ne želi dolazak jedne "proameričke" zemlje u Vijeće Europe."



Goran Milić u Panorami

FERALOV ZLATNI GENITIV za predan rad na odgoju hrvatske padeži

"Zašto ste se u nazivu knjige odlučili za genitiv - "Povijest Hrvatske" - a ne, recimo , "Povijest Hrvata"?"



Tihomir Ladišić, pitanje autoru knjige dr. Dragutinu Pavličeviću u emisiji "Slikom na sliku"

FERALOV ORDEN AJATOLAHA HOMEINIJA za ustrajnost u borbi za šerijatsku pravnu državu Znate kakve su sadašnje generacije. Kad bi uveli tjelesno kažnjavanje, bilo bi i manje kriminala. Te bi drastične kazne bile poticaj i roditeljima da vise brinu o djeci. Za krađu treba odrezati ruku!



Nenad Dubravec, koordinator za odnose s javnošću Domovinske građanske stranke, u "Globusu"

FERALOV ZLATNI BERMANSCH

"Nećemo dozvoliti da Hrvatska postane kolonija nekih crnčuga!"



Velimir Bujanec o UNPROFOR-u

FERALOV DOKTORAT za borbu protiv velikobritanskog hegemonizma



"Britanija se popela na vrh europske glave, i u svim situacijama želi biti glavna. Bilo bi joj pametnije da gleda svoja posla i omogući nacionalnu emancipaciju Iraca, Velšana i Škota koji bi po pravdi Božjoj trebali imati vlastite samostalne države. Što bi tada ostalo od Velike Britanije? Londonski pašaluk?"



Anđelko Milardović u "Slobodnoj Dalmaciji"



HRVATSKO GOSPODARSKO ZAČUDO

"Deficit je uvjet bržeg razvoja Hrvatske, uvoz robe i usluga mora biti veći od izvoza."



mr. Borislav Škegro u Večernjem listu (1996)

FERALOV ZNAČAJNI BEDAK

"Osobno sam se silno razveselio kad sam pročitao da me gospodin Murtić u jednom interjuu nazvao beznačajnim bedakom. Lijepo je kad čovjek leži na plaži i čita da se netko, koga nikad u životu nije sreo, zanima za njega i ima o njemu nekakav javni sud."



Neven Jurica u interviewu Večernjem listu

FERALOVO "ŠTA ZNA KRME ŠTA JE 'ANTE PORCOS'?!"

"Izaći van u javnost sa stručnim dijagnozama, histologijama i citologijama, i kojekakvim morfološkim promjenama? Što to znači našem pučanstvu, kad bi uz to trebao slijediti prijevod latinskih riječi i tumačenja. Zar nije dovoljno reći: Jest, predsjednik je bio bolestan. Poduzeto je liječenje, i on je danas zdrav."



Andrija Hebrang (1997.)

ZLATNA TEZA za iznimne dosege na polju negdje gledanja "To je moja teza koju sam negdje vidio."



Denis Latin u TV emisiji "Latinica "

FERALOVO PREZIME MU ZNATE za napore u stvaranju klime povjerenja

"Imamo povjerenja u hrvatsko pravosuđe i drago nam je da sudac ima isto prezime kao i Maks Luburić."



Velimir Bujanec, predsjednik Mladih desničara, na saslušanju pred vojnim istražnim sucem Zoranom Luburićem

FERALOVA SPOMENICA '91. za požrtvovnost u otvaranju vatre

"Upravo jer sam Hrvat, koji je 1991. bio spreman s tisućama drugih svjetlošću svijeće braniti svoj grad, podržavam svaki mali narod u težnji k državnosti."



Domagoj Margetić, predsjednik Hrvatske mladeži Republike Hrvatske u Vjesniku

FERALOV OLTAR DOMOVINE za inovacije u prinošenju

"Ja ću za Hrvatsku ubiti, a ne poginuti!"



Boško Landeka, pjevač i tjelohranitelj, u intervjuu "Globusu"

FERALOVA NAGRADA "CHARLES DARWIN" za istraživanje evolucije Muslimana

"U Sarajevu nisu znali ni tko su ni što su. Nisu znali ni kojim jezikom govore. Ne možeš stalno govoriti da ne govoriš hrvatski jezik, da ne govoriš srpski jezik. Muslimani su odbijali definirati bilo što. Tek kad se identificiraju onda je to nulti stupanj da mogu krenuti u bilo kakav napredak."



Joško Marušić u intervjuu "Hrvatskom listu

FERALOVA NORMALNA STVAR za zanimljiva otkrića matematičkih zakonitosti u odnosu razmjera i opsega

"Stvara se atmosfera da je u Hrvatskoj na djelu kriminal svemirskih razmjera. Naravno da kriminala svake vrste mora biti kad se obavlja pretvorba vlasništva tako velikog opsega."



Radomir Milišić u "Vjesniku"

FERALOVO ZNA SE tko su vlasnici

"Proces privatizacije i pretvorbe vlasništva dosad je prošao fazu u kojoj smo doveli poduzeća do stanja da se zna tko su vlasnici."



Dr. Jure Radić u "Vjesniku"

FERALOVA SPECIJALNA NAGRADA "ŠTA ZNA DITE ŠTA JE TREĆINA" za požrtvovnu borbu za uvođenje trećinskog izbornog sistema

"Jasno je za kakvo se rješenje "srpskog pitanja" zalažem: trećinu iseliti, trećinu lojalnih prekrstiti, a trećinu - zločince - poubijati!"



Velimir Bujanec, predsjednik "Mladih desničara", u intervjuu "Globusu"

FERALOV SRETAN PUT za dojmljive napore u završavanju "Volim ponavljati ono što su govorili naši djedovi ustaše: Bog na nebu, hrvatski narod na zemlji. Ja još dodajem - Jasenovac između. Mislim na Jasenovac kao simbol, mjesto gdje će završiti svi protivnici hrvatske države."



Velimir Bujanec u intervjuu "Globusu"

FERALOVA NAGRADA JAKOV BLAŽEVIĆ za osobne zasluge u požrtvovnoj borbi protiv vojne za neslobodu tiska

"Novim zakonom o informiranju promijenilo bi se to da bi novinari u Hrvatskoj bili najzaštićeniji u Europi od mogućih intervencija države. To uzimam sebi u osobnu zaslugu."



Vladimir Šeks u Večernjem listu

FERALOVA NAGRADA YUL BRYNNER za samoprijegoran antidifamacijski rad

"Sada se čak govori da Stari most ni Srbi u svojoj agresiji na Mostar nisu srušili."



Dubravko Merlić u emisiji Slikom na sliku



